CELEX: 32019R2022
Language: ro
Date: 2019-10-01 00:00:00
Title: Regulamentul (UE) 2019/2022 al Comisiei din 1 octombrie 2019 de stabilire a cerințelor în materie de proiectare ecologică aplicabile mașinilor de spălat vase de uz casnic în temeiul Directivei 2009/125/CE a Parlamentului European și a Consiliului de modificare a Regulamentului (CE) nr. 1275/2008 al Comisiei și de abrogare a Regulamentului (UE) nr. 1016/2010 al Comisiei (Text cu relevanță pentru SEE.)

5.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 315/267
               
            
         REGULAMENTUL (UE) 2019/2022 AL COMISIEI
         din 1 octombrie 2019
         de stabilire a cerințelor în materie de proiectare ecologică aplicabile mașinilor de spălat vase de uz casnic în temeiul Directivei 2009/125/CE a Parlamentului European și a Consiliului de modificare a Regulamentului (CE) nr. 1275/2008 al Comisiei și de abrogare a Regulamentului (UE) nr. 1016/2010 al Comisiei
         (Text cu relevanță pentru SEE)
         COMISIA EUROPEANĂ,
         având în vedere articolul 114 din Tratatul privind funcționarea Uniunii Europene,
         având în vedere Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (1), în special articolul 15 alineatul (1),
         întrucât:
         
                     (1)
                  
                  
                     În temeiul Directivei 2009/125/CE, Comisia ar trebui să stabilească cerințe în materie de proiectare ecologică aplicabile produselor cu impact energetic care înregistrează volume semnificative de vânzări și de schimburi comerciale în Uniune, care au un impact semnificativ asupra mediului și care prezintă un potențial semnificativ de îmbunătățire a impactului asupra mediului prin proiectare, fără a antrena costuri excesive.
                  
               
                     (2)
                  
                  
                     Comunicarea Comisiei COM(2016)773 (2) – Planul de lucru pentru proiectarea ecologică instituit de Comisie în aplicarea articolului 16 alineatul (1) din Directiva 2009/125/CE – stabilește prioritățile de lucru în temeiul cadrului privind proiectarea ecologică și etichetarea energetică pentru perioada 2016-2019. Planul de lucru pentru proiectarea ecologică identifică grupurile de produse cu impact energetic care urmează să fie considerate prioritare pentru efectuarea de studii pregătitoare și eventuala adoptare de măsuri de punere în aplicare, precum și reexaminarea Regulamentului (UE) nr. 1016/2010 al Comisiei (3) și a Regulamentului delegat (UE) nr. 1059/2010 al Comisiei (4).
                  
               
                     (3)
                  
                  
                     Măsurile din planul de lucru pentru proiectarea ecologică au potențialul estimat de a genera economii anuale de energie finală de peste 260 TWh în 2030, ceea ce echivalează cu reducerea emisiilor de gaze cu efect de seră cu aproximativ 100 de milioane de tone pe an în 2030. Mașinile de spălat vase de uz casnic reprezintă unul dintre grupurile de produse enumerate în planul de lucru, cu economii anuale de energie electrică estimate la 2,1 TWh, ceea ce ar genera reduceri ale emisiilor de GES de 0,7 Mt echivalent CO2/an, și cu economii de apă estimate la 16 milioane m3 în 2030.
                  
               
                     (4)
                  
                  
                     Comisia a stabilit cerințele în materie de proiectare ecologică aplicabile mașinilor de spălat vase de uz casnic prin Regulamentul (UE) nr. 1016/2010 și, în temeiul regulamentului respectiv, Comisia ar trebui să îl reexamineze în lumina progreselor tehnologice.
                  
               
                     (5)
                  
                  
                     Comisia a reexaminat Regulamentul (UE) nr. 1016/2010 și a analizat aspectele tehnice, de mediu și economice ale mașinilor de spălat vase de uz casnic, precum și comportamentul în practică al utilizatorilor. Reexaminarea a fost efectuată în strânsă cooperare cu părți implicate și interesate din Uniune și din țări terțe. Rezultatele acestei reexaminări au fost făcute publice și prezentate forumului consultativ instituit în temeiul articolului 18 din Directiva 2009/125/CE.
                  
               
                     (6)
                  
                  
                     Din studiul de reexaminare rezultă că este necesar să se revizuiască cerințele în materie de proiectare ecologică pentru mașinile de spălat vase de uz casnic și cerințele legate de utilizarea unor resurse esențiale precum energia și apa și, de asemenea, să se introducă cerințe legate de utilizarea eficientă a resurselor, precum potențialul de reparare și de reciclare.
                  
               
                     (7)
                  
                  
                     Aspectele legate de mediu ale mașinilor de spălat vase de uz casnic, care au fost identificate ca fiind semnificative în sensul prezentului regulament, sunt consumul de energie și de apă în faza de utilizare, generarea de deșeuri la sfârșitul ciclului de viață și emisiile în aer și în apă în faza de producție (din cauza extracției și prelucrării materiilor prime) și în faza de utilizare (din cauza consumului de energie electrică).
                  
               
                     (8)
                  
                  
                     Consumul anual de energie electrică în Uniune al produselor care fac obiectul prezentului regulament a fost estimat la 31,3 TWh în 2015, adică 11,1 milioane de tone de echivalent CO2. Consumul preconizat de energie al mașinilor de spălat vase de uz casnic în scenariul de statu-quo se așteaptă să crească la 49,0 TWh în 2030, în principal din cauza creșterii numărului total de mașini de spălat vase în uz. Această creștere a consumului de energie poate fi însă limitată dacă se actualizează cerințele existente în materie de proiectare ecologică. În mod similar, consumul de apă al mașinilor de spălat vase de uz casnic a fost estimat la 318 milioane m3 în 2015 și se preconizează că va crește până la 531 de milioane m3 în 2030 în absența unor cerințe actualizate. În fine, s-a estimat că durata de viață utilă a mașinilor de spălat vase de uz casnic a scăzut în ultimii ani la aproximativ 12,5 ani și această tendință probabil că va continua în absența unor stimulente.
                  
               
                     (9)
                  
                  
                     Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor COM(2015)614 final (5) (Planul de acțiune pentru economia circulară) și Comunicarea privind planul de lucru pentru proiectarea ecologică (6) subliniază importanța utilizării cadrului de proiectare ecologică pentru a sprijini tranziția către o economie circulară și mai eficientă din punctul de vedere al utilizării resurselor. Directiva 2012/19/UE a Parlamentului European și a Consiliului (7) face trimitere la Directiva 2009/125/CE și precizează faptul că cerințele în materie de proiectare ecologică ar trebui să faciliteze refolosirea, demontarea și valorificarea deșeurilor de echipamente electrice și electronice (DEEE) prin abordarea problemelor în amonte. Prin urmare, prezentul regulament ar trebui să stabilească cerințe corespunzătoare care să contribuie la obiectivele economiei circulare.
                  
               
                     (10)
                  
                  
                     Mașinile de spălat vase de uz necasnic au caracteristici și utilizări distincte. Ele fac obiectul altor acte de reglementare, în special al Directivei 2006/42/CE a Parlamentului European și a Consiliului privind echipamentele tehnice (8), și nu ar trebui să fie incluse în domeniul de aplicare al prezentului regulament. Dispozițiile privind mașinile de spălat vase de uz casnic ar trebui să se aplice mașinilor de spălat vase care au aceleași caracteristici tehnice, indiferent de mediul în care sunt utilizate. Toate mașinile de spălat vase de uz casnic ar trebui să îndeplinească cerințe minime de curățare și de uscare, indiferent de metodele utilizate.
                  
               
                     (11)
                  
                  
                     Ar trebui stabilite cerințe specifice pentru modurile cu consum redus de putere ale mașinilor de spălat vase de uz casnic. Cerințele Regulamentului (CE) nr. 1275/2008 al Comisiei (9) nu ar trebui să se aplice mașinilor de spălat vase de uz casnic care intră în domeniul de aplicare al prezentului regulament. Prin urmare, Regulamentul (CE) nr. 1275/2008 ar trebui modificat în consecință.
                  
               
                     (12)
                  
                  
                     Parametrii relevanți ai produselor ar trebui măsurați cu ajutorul unor metode fiabile, exacte și reproductibile. Metodele respective ar trebui să ia în considerare metodele de măsurare de ultimă generație recunoscute, inclusiv, dacă sunt disponibile, standardele armonizate adoptate de organizațiile europene de standardizare, astfel cum sunt enumerate în anexa I la Regulamentul (UE) nr. 1025/2012 al Parlamentului European și al Consiliului (10).
                  
               
                     (13)
                  
                  
                     În conformitate cu articolul 8 din Directiva 2009/125/CE, prezentul regulament ar trebui să specifice procedurile aplicabile de evaluare a conformității.
                  
               
                     (14)
                  
                  
                     Pentru a facilita verificarea conformității, producătorii, importatorii sau reprezentanții autorizați ar trebui să furnizeze informații în documentația tehnică menționată în anexele IV și V la Directiva 2009/125/CE, în măsura în care informațiile respective se raportează la cerințele prevăzute în prezentul regulament.
                  
               
                     (15)
                  
                  
                     În cazul în care parametrii din documentația tehnică, conform definiției din prezentul regulament, sunt identici cu parametrii din fișa cu informații despre produs definită de Regulamentul delegat (UE) 2019/2017 (11) al Comisiei, producătorii, importatorii sau reprezentanții autorizați ar trebui să introducă datele corespunzătoare în baza de date cu produse definită de Regulamentul (UE) 2017/1369 al Parlamentului European și al Consiliului (12) și nu ar mai trebui să le furnizeze autorităților de supraveghere a pieței în cadrul documentației tehnice.
                  
               
                     (16)
                  
                  
                     Pentru a asigura eficacitatea și credibilitatea regulamentului și a proteja consumatorii, nu ar trebui permisă introducerea pe piață a produselor care își modifică automat performanța în condiții de încercare pentru a îmbunătăți parametrii declarați.
                  
               
                     (17)
                  
                  
                     Pe lângă cerințele prevăzute în prezentul regulament, ar trebui să se identifice criterii de referință orientative pentru cele mai bune tehnologii disponibile, astfel încât informațiile cu privire la performanța de mediu pe durata întregului ciclu de viață a produselor care fac obiectul prezentului regulament să fie ușor accesibile și disponibile la scară largă, în conformitate cu partea 3 punctul 2 din anexa I la Directiva 2009/125/CE.
                  
               
                     (18)
                  
                  
                     Prezentul regulament ar trebui reexaminat pentru a se evalua pertinența și eficacitatea dispozițiilor sale în ceea ce privește atingerea obiectivelor stabilite. Calendarul reexaminării ar trebui să prevadă suficient timp pentru ca toate dispozițiile să fie puse în aplicare și să producă un efect asupra pieței.
                  
               
                     (19)
                  
                  
                     Regulamentul (UE) nr. 1016/2010 ar trebui abrogat.
                  
               
                     (20)
                  
                  
                     Pentru a facilita tranziția de la Regulamentul (UE) nr. 1016/2010 la prezentul regulament, ar trebui să se permită utilizarea denumirii „eco” în loc de „program standard” începând de la intrarea în vigoare a prezentului regulament.
                  
               
                     (21)
                  
                  
                     Măsurile prevăzute în prezentul regulament sunt conforme cu avizul comitetului instituit prin articolul 19 alineatul (1) din Directiva 2009/125/CE,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament stabilește cerințe în materie de proiectare ecologică pentru introducerea pe piață și darea în exploatare a mașinilor de spălat vase de uz casnic cu alimentare de la rețea, inclusiv a mașinilor de spălat vase de uz casnic încorporate și a mașinilor de spălat vase de uz casnic cu alimentare de la rețea care pot fi alimentate și cu baterii.
            
            
               (2)   Prezentul regulament nu se aplică:
               
                           (a)
                        
                        
                           mașinilor de spălat vase care intră în domeniul de aplicare al Directivei 2006/42/CE;
                        
                     
                           (b)
                        
                        
                           mașinilor de spălat vase de uz casnic care funcționează cu baterii și care pot fi conectate la rețeaua de alimentare prin intermediul unui convertor de curent alternativ în curent continuu achiziționat separat.
                        
                     
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „rețea de alimentare” sau „rețea electrică de alimentare” înseamnă alimentarea cu energie electrică de la rețea de 230 (± 10 %) volți în curent alternativ la 50 Hz;
                     
                  
                        2.
                     
                     
                        „mașină de spălat vase de uz casnic” înseamnă o mașină care curăță și clătește articolele de masă și despre care producătorul declară, în declarația de conformitate, că respectă Directiva 2014/35/UE a Parlamentului European și a Consiliului (13) sau Directiva 2014/53/UE a Parlamentului European și a Consiliului (14);
                     
                  
                        3.
                     
                     
                        „mașină de spălat vase de uz casnic încorporată” înseamnă o mașină de spălat vase de uz casnic care este proiectată, încercată și comercializată exclusiv:
                        
                                    (a)
                                 
                                 
                                    pentru a fi instalată într-un dulap sau pentru a fi încastrată (în partea superioară, inferioară și în părțile laterale) cu ajutorul unor panouri;
                                 
                              
                                    (b)
                                 
                                 
                                    pentru a fi fixată solid de părțile laterale, superioare sau inferioare ale dulapului sau ale panourilor și
                                 
                              
                                    (c)
                                 
                                 
                                    pentru a fi echipată cu o față cu finisaj de fabrică integrată sau cu un panou frontal special conceput;
                                 
                              
                  
                        4.
                     
                     
                        „model echivalent” înseamnă un model care are aceleași caracteristici tehnice relevante pentru informațiile tehnice care trebuie furnizate, dar care este introdus pe piață sau dat în exploatare de același producător, importator sau reprezentant autorizat ca alt model cu un identificator de model diferit;
                     
                  
                        5.
                     
                     
                        „identificator de model” înseamnă codul, de obicei alfanumeric, care distinge un anumit model de produs de alte modele cu aceeași marcă comercială sau cu aceeași denumire a producătorului, a importatorului sau a reprezentantului autorizat;
                     
                  
                        6.
                     
                     
                        „bază de date cu produse” înseamnă o colecție de date referitoare la produse, care este structurată într-un mod sistematic și care este compusă dintr-o secțiune publică orientată spre consumatori, în care informațiile referitoare la parametrii produselor individuale sunt accesibile prin mijloace electronice, un portal online (pentru accesibilitate) și o secțiune privind conformitatea, cu cerințe de accesibilitate și de securitate specificate în mod clar, astfel cum prevede Regulamentul (UE) 2017/1369;
                     
                  
                        7.
                     
                     
                        „program” înseamnă o serie de operațiuni predefinite și declarate de producător, de importator sau de reprezentantul autorizat ca fiind adecvate pentru nivelurile specificate de murdărie sau pentru tipurile specificate de încărcătură sau pentru ambele;
                     
                  
                        8.
                     
                     
                        „eco” înseamnă denumirea programului unei mașini de spălat vase de uz casnic care este declarat de producător, de importator sau de reprezentantul autorizat ca fiind adecvat pentru curățarea articolelor de masă cu un grad normal de murdărie și la care se referă cerințele în materie de proiectare ecologică privind eficiența energetică, performanța de curățare și performanța de uscare.
                     
                  În sensul anexelor, în anexa I sunt prevăzute definiții suplimentare.
         
         
            Articolul 3
            Cerințe în materie de proiectare ecologică
            Cerințele în materie de proiectare ecologică stabilite în anexa II se aplică începând de la datele indicate în anexa respectivă.
         
         
            Articolul 4
            Evaluarea conformității
            
               (1)   Procedura de evaluare a conformității menționată la articolul 8 din Directiva 2009/125/CE este sistemul de control intern al proiectării prevăzut în anexa IV la directiva respectivă sau sistemul de management prevăzut în anexa V la directiva respectivă.
            
            
               (2)   În scopul evaluării conformității în temeiul articolului 8 din Directiva 2009/125/CE, documentația tehnică trebuie să conțină valorile declarate ale parametrilor enumerați la punctele 2, 3 și 4 din anexa II, precum și detaliile și rezultatele calculelor efectuate în conformitate cu anexa III.
            
            
               (3)   În cazul în care informațiile incluse în documentația tehnică pentru un anumit model au fost obținute:
               
                           (a)
                        
                        
                           de la un model care prezintă aceleași caracteristici tehnice relevante pentru informațiile tehnice care trebuie furnizate, dar este produs de alt producător sau
                        
                     
                           (b)
                        
                        
                           prin calcularea pe baza proiectării sau prin extrapolare pornind de la alt model al aceluiași producător sau al unui producător diferit sau ambele,
                        
                     documentația tehnică trebuie să includă detaliile acestui calcul, evaluarea realizată de producător pentru a verifica acuratețea calculului și, dacă este cazul, declarația de identitate între modelele diferiților producători.
               Documentația tehnică trebuie să includă o listă a tuturor modelelor echivalente, inclusiv identificatorii de model.
            
            
               (4)   Documentația tehnică trebuie să includă informațiile menționate în ordinea și conform prevederilor din anexa VI la Regulamentul (UE) 2019/2017. În scopul supravegherii pieței, producătorii, importatorii sau reprezentanții autorizați pot face trimitere, fără a aduce atingere punctului 2 litera (g) din anexa IV la Directiva 2009/125/CE, la documentația tehnică încărcată în baza de date cu produse, care conține aceleași informații prevăzute în Regulamentul (UE) 2019/2017.
            
         
         
            Articolul 5
            Procedura de verificare în scopul supravegherii pieței
            Autoritățile statelor membre aplică procedura de verificare stabilită în anexa IV atunci când efectuează verificările în scopul supravegherii pieței menționate la articolul 3 alineatul (2) din Directiva 2009/125/CE.
         
         
            Articolul 6
            Circumvenție
            Producătorul, importatorul sau reprezentantul autorizat nu introduce pe piață produse concepute pentru a putea detecta faptul că sunt supuse unei încercări (de exemplu prin recunoașterea condițiilor de încercare sau a ciclului de încercare) și pentru a reacționa în mod specific prin modificarea automată a performanței lor în timpul încercării, cu scopul de a atinge un nivel mai favorabil pentru oricare dintre parametrii declarați în documentația tehnică de producător, de importator sau de reprezentantul autorizat sau incluși în oricare dintre documentele furnizate.
            Consumul de energie și de apă al produsului și oricare dintre ceilalți parametri declarați nu trebuie să se înrăutățească după o actualizare de software sau de firmware atunci când sunt măsurați cu ajutorul aceleiași încercări standard utilizate inițial pentru declarația de conformitate, cu excepția cazului în care utilizatorul final și-a dat consimțământul explicit înainte de actualizarea respectivă. Nicio modificare a performanțelor nu trebuie să apară ca urmare a respingerii actualizării.
         
         
            Articolul 7
            Criterii de referință indicative
            Criteriile de referință orientative pentru cele mai performante produse și tehnologii disponibile pe piață la momentul adoptării prezentului regulament sunt prevăzute în anexa V.
         
         
            Articolul 8
            Reexaminare
            Comisia reexaminează prezentul regulament în lumina progreselor tehnologice și prezintă rezultatele acestei reexaminări forumului consultativ, inclusiv, dacă este cazul, un proiect de propunere de revizuire, până la 25 decembrie 2025.
            Reexaminarea se axează în principal pe următoarele aspecte:
            
                        (a)
                     
                     
                        potențialul de ameliorare în ceea ce privește performanța energetică și de mediu a mașinilor de spălat vase de uz casnic, ținând seama, printre altele, de performanța de uscare;
                     
                  
                        (b)
                     
                     
                        nivelul toleranțelor de verificare;
                     
                  
                        (c)
                     
                     
                        o evaluare a evoluției comportamentului consumatorilor și a ratei de pătrundere a mașinilor de spălat vase de uz casnic în statele membre ale UE;
                     
                  
                        (d)
                     
                     
                        eficacitatea cerințelor existente privind utilizarea eficientă a resurselor;
                     
                  
                        (e)
                     
                     
                        oportunitatea stabilirii unor cerințe suplimentare în materie de utilizare eficientă a resurselor pentru produse în conformitate cu obiectivele economiei circulare, inclusiv dacă ar trebui incluse mai multe piese de schimb.
                     
                  
         
            Articolul 9
            Modificare a Regulamentului (CE) nr. 1275/2008
            La punctul 1 din anexa I la Regulamentul (CE) nr. 1275/2008, mențiunea „Mașini de spălat vase” se elimină.
         
         
            Articolul 10
            Abrogare
            Regulamentul (UE) nr. 1016/2010 se abrogă de la 1 martie 2021.
         
         
            Articolul 11
            Măsuri de tranziție
            Începând de la 25 decembrie 2019 și până la 28 februarie 2021, prin derogare de la cerința de la punctul 1 subpunctul 1 din anexa I la Regulamentul (UE) nr. 1016/2010, denumirea „eco” poate fi utilizată pentru programul standard, în conformitate cu punctul 1 din anexa II la prezentul regulament, în locul denumirii „program standard”.
         
         
            Articolul 12
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            El se aplică de la 1 martie 2021. Cu toate acestea, articolul 6 primul paragraf și articolul 11 se aplică de la 25 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 285, 31.10.2009, p. 10.
         
            (2)  Comunicare a Comisiei. Planul de lucru pentru proiectarea ecologică pentru perioada 2016-2019, COM(2016) 773 final, 30.11.2016.
         
            (3)  Regulamentul (UE) nr. 1016/2010 al Comisiei din 10 noiembrie 2010 de implementare a Directivei 2009/125/CE a Parlamentului European și a Consiliului cu privire la cerințele de proiectare ecologică aplicabile mașinilor de spălat vase de uz casnic (JO L 293, 11.11.2010, p. 31).
         
            (4)  Regulamentul delegat (UE) nr. 1059/2010 al Comisiei din 28 septembrie 2010 de completare a Directivei 2010/30/UE a Parlamentului European și a Consiliului cu privire la cerințele de etichetare energetică aplicabile mașinilor de spălat vase de uz casnic (JO L 314, 30.11.2010, p. 1).
         
            (5)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Închiderea buclei - un plan de acțiune al UE pentru economia circulară [COM(2015) 614 final, 2.12.2015].
         
            (6)  COM(2016) 773 final, 30.11.2016.
         
            (7)  Directiva 2012/19/UE a Parlamentului European și a Consiliului din 4 iulie 2012 privind deșeurile de echipamente electrice și electronice (DEEE) (JO L 197, 24.7.2012, p. 38).
         
            (8)  Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (JO L 157, 9.6.2006, p. 24).
         
            (9)  Regulamentul (CE) nr. 1275/2008 al Comisiei din 17 decembrie 2008 de punere în aplicare a Directivei 2005/32/CE a Parlamentului European și a Consiliului în ceea ce privește cerințele în materie de proiectare ecologică pentru puterea consumată în modurile standby, oprit și standby în rețea de echipamentele electrice și electronice de uz casnic și de birou (JO L 339, 18.12.2008, p. 45).
         
            (10)  Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
         
            (11)  Regulamentul delegat (UE) 2019/2017 al Comisiei din 11 martie 2019 de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a mașinilor de spălat vase de uz casnic și de abrogare a Regulamentului delegat (UE) nr. 1059/2010 al Comisiei (a se vedea pagina 134 din prezentul Jurnal Oficial).
         
            (12)  Regulamentul (UE) 2017/1369 al Parlamentului European și al Consiliului din 4 iulie 2017 de stabilire a unui cadru pentru etichetarea energetică și de abrogare a Directivei 2010/30/UE (JO L 198, 28.7.2017, p. 1).
         
            (13)  Directiva 2014/35/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață a echipamentelor electrice destinate utilizării în cadrul unor anumite limite de tensiune (JO L 96, 29.3.2014, p. 357).
         
            (14)  Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE (JO L 153, 22.5.2014, p. 62).
      
      
         
            ANEXA I
            Definiții aplicabile pentru anexe
            Se aplică următoarele definiții:
            
                        1.
                     
                     
                        „indicele de eficiență energetică” (EEI) înseamnă raportul dintre consumul de energie al programului eco și consumul de energie al programului standard;
                     
                  
                        2.
                     
                     
                        „consumul de energie al programului eco” (EPEC) înseamnă consumul de energie al unei mașini de spălat vase de uz casnic pentru programul eco, exprimat în kilowați-oră pe ciclu;
                     
                  
                        3.
                     
                     
                        „consumul de energie al programului standard” (SPEC) înseamnă consumul de energie luat ca referință, ca funcție a capacității nominale, exprimat în kilowați-oră pe ciclu;
                     
                  
                        4.
                     
                     
                        „tacâm” (ps) înseamnă un set de articole de masă destinate să fie utilizate de o singură persoană, fără ustensilele de servit;
                     
                  
                        5.
                     
                     
                        „ustensile de servit” înseamnă obiecte pentru prepararea și servirea alimentelor, care pot include oale, boluri pentru servit, tacâmuri pentru servit și un platou;
                     
                  
                        6.
                     
                     
                        „capacitate nominală” înseamnă numărul maxim de tacâmuri, împreună cu ustensilele de servit, care pot fi curățate, clătite și uscate într-o mașină de spălat vase de uz casnic într-un ciclu atunci când mașina este încărcată în conformitate cu instrucțiunile producătorului, ale importatorului sau ale reprezentantului autorizat;
                     
                  
                        7.
                     
                     
                        „indicele performanței de curățare” (IC) înseamnă raportul dintre performanța de curățare a unei mașini de spălat vase de uz casnic și performanța de curățare a unei mașini de spălat vase de uz casnic de referință;
                     
                  
                        8.
                     
                     
                        „indicele performanței de uscare” (ID) înseamnă raportul dintre performanța de uscare a unei mașini de spălat vase de uz casnic și performanța de uscare a unei mașini de spălat vase de uz casnic de referință;
                     
                  
                        9.
                     
                     
                        „durata programului” (Tt) înseamnă perioada de timp care începe odată cu inițierea programului selectat, excluzând orice întârziere programată de utilizator, până când este indicat sfârșitul programului și utilizatorul are acces la încărcătură;
                     
                  
                        10.
                     
                     
                        „ciclu” înseamnă un proces complet de curățare, clătire și uscare, astfel cum este definit de programul selectat, constând într-o serie de operațiuni până la încetarea tuturor activităților;
                     
                  
                        11.
                     
                     
                        „mod oprit” înseamnă o stare în care mașina de spălat vase de uz casnic este conectată la rețeaua de alimentare și nu asigură nicio funcție; următoarele sunt de asemenea considerate mod oprit:
                        
                                    (a)
                                 
                                 
                                    stări care oferă numai o indicație de mod oprit;
                                 
                              
                                    (b)
                                 
                                 
                                    stări care oferă numai funcționalitățile destinate să asigure compatibilitatea electromagnetică, în conformitate cu Directiva 2014/30/UE a Parlamentului European și a Consiliului (1);
                                 
                              
                  
                        12.
                     
                     
                        „mod standby” înseamnă o stare în care mașina de spălat vase de uz casnic este conectată la rețeaua de alimentare și asigură doar următoarele funcții, care pot continua o perioadă de timp nedefinită:
                        
                                    (a)
                                 
                                 
                                    funcția de reactivare sau funcția de reactivare și doar o indicație că funcția de reactivare este activată și/sau
                                 
                              
                                    (b)
                                 
                                 
                                    funcția de reactivare printr-o conexiune la rețea și/sau
                                 
                              
                                    (c)
                                 
                                 
                                    afișarea unor informații sau a stării și/sau
                                 
                              
                                    (d)
                                 
                                 
                                    funcția de detectare pentru măsuri de urgență;
                                 
                              
                  
                        13.
                     
                     
                        „rețea” înseamnă o infrastructură de comunicații cu o topologie a legăturilor, o arhitectură, inclusiv componente fizice, principii organizaționale, proceduri și formate (protocoale) de comunicare;
                     
                  
                        14.
                     
                     
                        „pornire cu întârziere” înseamnă o stare în care utilizatorul a selectat o anumită întârziere pentru începutul ciclului programului selectat;
                     
                  
                        15.
                     
                     
                        „piesă de schimb” înseamnă o piesă separată care poate înlocui o piesă cu funcții identice sau similare dintr-un produs;
                     
                  
                        16.
                     
                     
                        „reparator profesionist” înseamnă un operator sau o întreprindere care asigură servicii de reparare și de întreținere profesională a mașinilor de spălat vase de uz casnic;
                     
                  
                        17.
                     
                     
                        „consumul de apă al programului eco” (EPWC) înseamnă consumul de apă al unei mașini de spălat vase de uz casnic pentru programul eco, exprimat în litri pe ciclu;
                     
                  
                        18.
                     
                     
                        „garanție” înseamnă orice angajament al comerciantului cu amănuntul sau al unui producător față de consumator:
                        
                                    (a)
                                 
                                 
                                    de a rambursa prețul plătit sau
                                 
                              
                                    (b)
                                 
                                 
                                    de a înlocui, repara sau trata mașinile de spălat vase de uz casnic în orice fel dacă acestea nu corespund specificațiilor stabilite în certificatul de garanție sau în materialele publicitare relevante.
                                 
                              
                  
               (1)  Directiva 2014/30/UE a Parlamentului European și a Consiliului din 26 februarie 2014 privind armonizarea legislațiilor statelor membre cu privire la compatibilitatea electromagnetică (JO L 96, 29.3.2014, p. 79).
         
      
      
         
            ANEXA II
            Cerințe în materie de proiectare ecologică
            1.   CERINȚE PRIVIND PROGRAMELE
            De la 1 martie 2021, mașinile de spălat vase de uz casnic trebuie să ofere un program eco, care să îndeplinească următoarele cerințe:
            
                        (a)
                     
                     
                        acest program trebuie:
                        
                                    —
                                 
                                 
                                    să fie denumit „eco” pe dispozitivul de selectare a programelor al mașinii de spălat vase de uz casnic sau pe afișajul mașinii de spălat vase de uz casnic, dacă există, și în aplicația relevantă prin rețea, dacă există;
                                 
                              
                                    —
                                 
                                 
                                    să fie setat ca programul implicit pentru mașinile de spălat vase de uz casnic echipate cu selecția automată a programelor sau cu orice funcție care menține selecția unui program; sau, dacă nu există o selecție automată a programelor, să fie disponibil pentru selectare directă fără a fi necesară nicio altă selectare, precum o anumită temperatură sau încărcătură;
                                 
                              
                  
                        (b)
                     
                     
                        denumirea „eco” trebuie utilizată exclusiv pentru acest program. Formatul mențiunii „eco” nu este limitat în ceea ce privește tipul caracterelor, dimensiunea caracterelor, sensibilitatea la scrierea cu majusculă/minusculă sau culoarea. Unica informație suplimentară care poate fi combinată cu termenul „eco” este temperatura programului eco;
                     
                  
                        (c)
                     
                     
                        indicațiile „normal”, „zilnic”, „regulat” și „standard”, precum și traducerile lor în toate limbile oficiale ale UE nu se utilizează în denumirile programelor pentru mașinile de spălat vase de uz casnic, nici singure, nici în combinație cu alte informații.
                     
                  2.   CERINȚE DE EFICIENȚĂ ENERGETICĂ
            De la 1 martie 2021, mașinile de spălat vase de uz casnic trebuie să îndeplinească următoarele cerințe:
            
                        (a)
                     
                     
                        indicele de eficiență energetică (EEI) trebuie să fie mai mic de 63.
                     
                  De la 1 martie 2024, mașinile de spălat vase de uz casnic trebuie să îndeplinească următoarea cerință:
            
                        (b)
                     
                     
                        EEI trebuie să fie mai mic de 56 pentru mașinile de spălat vase de uz casnic cu o capacitate nominală de minimum 10 tacâmuri.
                     
                  EEI se calculează în conformitate cu anexa III.
            3.   CERINȚE FUNCȚIONALE
            De la 1 martie 2021, mașinile de spălat vase de uz casnic trebuie să îndeplinească următoarele cerințe:
            
                        (a)
                     
                     
                        indicele de performanță a curățării (IC) trebuie să fie mai mare de 1,12;
                     
                  
                        (b)
                     
                     
                        indicele de performanță a uscării (ID) trebuie să fie mai mare de 1,06 pentru mașinile de spălat vase de uz casnic cu o capacitate nominală de peste 7 tacâmuri;
                     
                  
                        (c)
                     
                     
                        indicele de performanță a uscării (ID) trebuie să fie mai mare de 0,86 pentru mașinile de spălat vase de uz casnic cu o capacitate nominală de maximum 7 tacâmuri.
                     
                  IC și ID se calculează în conformitate cu anexa III.
            4.   MODURI CU CONSUM REDUS DE PUTERE
            De la 1 martie 2021, mașinile de spălat vase de uz casnic trebuie să îndeplinească următoarele cerințe:
            
                        (a)
                     
                     
                        mașinile de spălat vase de uz casnic trebuie să dispună de un mod oprit sau de un mod standby sau de ambele. Consumul de putere al acestor moduri nu trebuie să depășească 0,50 W;
                     
                  
                        (b)
                     
                     
                        dacă modul standby include afișarea de informații sau a stării, consumul de putere al acestui mod nu trebuie să depășească 1,00 W;
                     
                  
                        (c)
                     
                     
                        dacă modul standby include o conexiune la rețea și oferă funcția de standby în rețea definită în Regulamentul (UE) nr. 801/2013 al Comisiei (1), consumul de putere al acestui mod nu trebuie să depășească 2,00 W;
                     
                  
                        (d)
                     
                     
                        cel târziu la 15 minute după ce mașina de spălat vase de uz casnic a fost activată sau după încheierea oricărui program și a activităților asociate sau după orice interacțiune cu echipamentul, dacă nu se declanșează niciun alt mod, inclusiv măsuri de urgență, echipamentul trebuie să treacă automat în modul oprit sau în modul standby;
                     
                  
                        (e)
                     
                     
                        dacă mașina de spălat vase de uz casnic oferă funcția de pornire cu întârziere, consumul de putere în această stare, inclusiv în orice mod standby, nu trebuie să depășească 4,00 W. Pornirea cu întârziere trebuie să nu poată fi programată de utilizator cu mai mult de 24 h înainte;
                     
                  
                        (f)
                     
                     
                        orice mașină de spălat vase de uz casnic care poate fi conectată la o rețea trebuie să ofere posibilitatea de a activa și de a dezactiva conexiunea la rețea. Conexiunea la rețea trebuie să fie dezactivată implicit.
                     
                  5.   CERINȚE PRIVIND UTILIZAREA EFICIENTĂ A RESURSELOR
            De la 1 martie 2021, mașinile de spălat vase de uz casnic trebuie să îndeplinească următoarele cerințe:
            
                        1.
                     
                     
                        disponibilitatea pieselor de schimb:
                        
                                    (a)
                                 
                                 
                                    producătorii sau importatorii de mașini de spălat vase de uz casnic sau reprezentanții autorizați ai acestora trebuie să pună la dispoziția reparatorilor profesioniști cel puțin următoarele piese de schimb, timp de minimum de șapte ani de la introducerea pe piață a ultimei unități din modelul respectiv:
                                    
                                                —
                                             
                                             
                                                motorul;
                                             
                                          
                                                —
                                             
                                             
                                                pompa de circulație și de evacuare;
                                             
                                          
                                                —
                                             
                                             
                                                încălzitoarele și elementele de încălzire, inclusiv pompele de căldură (separate sau împreună);
                                             
                                          
                                                —
                                             
                                             
                                                tubulatura și echipamentele aferente, inclusiv toate furtunurile, valvele, filtrele și dispozitivele de tip „aquastop”;
                                             
                                          
                                                —
                                             
                                             
                                                piesele structurale și interioare legate de ansamblurile de uși (separate sau împreună);
                                             
                                          
                                                —
                                             
                                             
                                                plăcile de circuite imprimate;
                                             
                                          
                                                —
                                             
                                             
                                                ecranele electronice;
                                             
                                          
                                                —
                                             
                                             
                                                presostatele;
                                             
                                          
                                                —
                                             
                                             
                                                termostatele și senzorii;
                                             
                                          
                                                —
                                             
                                             
                                                software și firmware, inclusiv software de resetare;
                                             
                                          
                              
                                    (b)
                                 
                                 
                                    producătorii sau importatorii de mașini de spălat vase de uz casnic sau reprezentanții autorizați ai acestora trebuie să pună la dispoziția reparatorilor profesioniști și a utilizatorilor finali următoarele piese de schimb: balamaua și garnitura pentru ușă, alte garnituri, brațele de pulverizare, filtrele de scurgere, rafturile interioare și piesele periferice din plastic precum coșurile și capacele, timp de minimum zece ani de la introducerea pe piață a ultimei unități din modelul respectiv;
                                 
                              
                                    (c)
                                 
                                 
                                    producătorii sau importatorii de mașini de spălat vase de uz casnic sau reprezentanții autorizați ai acestora trebuie să se asigure că piesele de schimb menționate la literele (a) și (b) pot fi înlocuite cu ajutorul unor unelte disponibile în mod obișnuit și fără deteriorarea permanentă a aparatului;
                                 
                              
                                    (d)
                                 
                                 
                                    lista pieselor de schimb vizate la litera (a) și procedura de comandare a acestora trebuie puse la dispoziția publicului pe site-ul web cu acces liber al producătorului, al importatorului sau al reprezentantului autorizat, cel târziu la doi ani de la introducerea pe piață a primei unități dintr-un model și până la sfârșitul perioadei de disponibilitate a acestor piese de schimb;
                                 
                              
                                    (e)
                                 
                                 
                                    lista pieselor de schimb vizate la litera (b), precum și procedura de comandare a acestora și instrucțiunile de reparație trebuie puse la dispoziția publicului pe site-ul web cu acces liber al producătorului, al importatorului sau al reprezentantului autorizat, în momentul introducerii pe piață a primei unități dintr-un model și până la sfârșitul perioadei de disponibilitate a acestor piese de schimb;
                                 
                              
                  
                        2.
                     
                     
                        durata maximă de livrare a pieselor de schimb:
                        
                                    (a)
                                 
                                 
                                    în perioada menționată la punctul 1, producătorul, importatorul sau reprezentantul autorizat trebuie să asigure livrarea pieselor de schimb în termen de 15 zile lucrătoare de la primirea comenzii;
                                 
                              
                                    (b)
                                 
                                 
                                    în cazul pieselor de schimb vizate la punctul 1 litera (a), disponibilitatea pieselor de schimb poate fi limitată la reparatorii profesioniști înregistrați în conformitate cu punctul 3 literele (a) și (b);
                                 
                              
                  
                        3.
                     
                     
                        accesul la informațiile privind repararea și întreținerea:
                        după o perioadă de doi ani de la introducerea pe piață a primei unități dintr-un model și până la sfârșitul perioadei menționate la punctul 1, producătorul, importatorul sau reprezentantul autorizat trebuie să le asigure reparatorilor profesioniști accesul la informațiile privind repararea și întreținerea aparatului, în următoarele condiții:
                        
                                    (a)
                                 
                                 
                                    site-ul web al producătorului, al importatorului sau al reprezentantului autorizat trebuie să indice procesul pe care trebuie să îl urmeze reparatorii profesioniști pentru a se înscrie în vederea obținerii accesului la informații; pentru a accepta o astfel de cerere, producătorii, importatorii sau reprezentanții autorizați pot impune ca reparatorul profesionist să demonstreze că:
                                    
                                                (i)
                                             
                                             
                                                reparatorul profesionist dispune de competența tehnică necesară pentru repararea mașinilor de spălat vase de uz casnic și respectă reglementările aplicabile reparatorilor de echipamente electrice din statele membre în care își desfășoară activitatea. Trimiterea la un sistem oficial de înregistrare ca reparator profesionist, în cazul în care în statele membre în cauză există un astfel de sistem, se acceptă ca dovadă a conformității cu prezentul subpunct;
                                             
                                          
                                                (ii)
                                             
                                             
                                                reparatorul profesionist este acoperit de o asigurare pentru răspunderile rezultate din activitatea sa, indiferent dacă acest lucru este impus de statul membru sau nu;
                                             
                                          
                              
                                    (b)
                                 
                                 
                                    producătorii, importatorii sau reprezentanții autorizați trebuie să accepte sau să refuze înregistrarea în termen de cinci zile lucrătoare de la data solicitării;
                                 
                              
                                    (c)
                                 
                                 
                                    producătorii, importatorii sau reprezentanții autorizați pot percepe comisioane rezonabile și proporționale pentru accesul la informațiile privind repararea și întreținerea sau pentru primirea de actualizări periodice; Un comision este rezonabil dacă nu descurajează accesul prin faptul că nu ia în considerare măsura în care reparatorul profesionist utilizează informațiile respective;
                                 
                              odată înregistrat, un reparator profesionist trebuie să aibă acces, în termen de o zi lucrătoare de la solicitarea accesului, la informațiile privind repararea și întreținerea cerute. Informațiile pot fi furnizate pentru un model echivalent sau pentru un model din aceeași familie, dacă este relevant;
                        informațiile disponibile privind repararea și întreținerea trebuie să includă:
                        
                                    —
                                 
                                 
                                    identificarea fără echivoc a aparatului;
                                 
                              
                                    —
                                 
                                 
                                    o schemă de dezmembrare sau o vizualizare detaliată;
                                 
                              
                                    —
                                 
                                 
                                    lista echipamentelor necesare pentru reparare și încercare;
                                 
                              
                                    —
                                 
                                 
                                    informații privind componentele și diagnosticarea (cum ar fi valorile teoretice minime și maxime pentru măsurători);
                                 
                              
                                    —
                                 
                                 
                                    diagramele de cablare și de conectare;
                                 
                              
                                    —
                                 
                                 
                                    codurile de eroare și de diagnostic (inclusiv codurile specifice producătorului, dacă este cazul);
                                 
                              
                                    —
                                 
                                 
                                    instrucțiuni pentru instalarea de software și firmware relevant, inclusiv software de resetare, și
                                 
                              
                                    —
                                 
                                 
                                    informații privind modul de accesare a datelor înregistrate referitoare la incidentele de defectare raportate stocate în mașina de spălat vase de uz casnic (dacă este cazul);
                                 
                              
                  
                        4.
                     
                     
                        cerințe de informare privind gazele refrigerente:
                        fără a aduce atingere Regulamentului (UE) nr. 517/2014 al Parlamentului European și al Consiliului (2), în cazul mașinilor de spălat vase de uz casnic echipate cu pompă de căldură, denumirea chimică a gazului refrigerent utilizat sau o referință echivalentă, precum un simbol, o etichetă sau un logo utilizat(ă) și înțeles (înțeleasă) în mod obișnuit, trebuie afișată permanent, într-un mod vizibil și lizibil, pe exteriorul aparatului, de exemplu pe panoul posterior. Se poate utiliza mai mult de o referință pentru aceeași denumire chimică;
                     
                  
                        5.
                     
                     
                        cerințe privind dezmembrarea pentru recuperarea și reciclarea materialelor în condiții de evitare a poluării:
                        
                                    —
                                 
                                 
                                    producătorii, importatorii sau reprezentanții autorizați trebuie să se asigure că mașinile de spălat vase de uz casnic sunt concepute în așa fel încât materialele și componentele menționate în anexa VII la Directiva 2012/19/UE să poată fi îndepărtate cu ajutorul unor unelte disponibile în mod obișnuit;
                                 
                              
                                    —
                                 
                                 
                                    producătorii, importatorii sau reprezentanții autorizați trebuie să îndeplinească obligațiile prevăzute la articolul 15 alineatul (1) din Directiva 2012/19/UE.
                                 
                              
                  6.   CERINȚE DE INFORMARE
            Instrucțiunile de utilizare și de instalare trebuie furnizate sub forma unui manual de utilizare pe un site web cu acces liber al producătorului, al importatorului sau al reprezentantului autorizat și trebuie să includă:
            
                        1.
                     
                     
                        informații privind faptul că programul eco este adecvat pentru curățarea articolelor de masă cu un grad normal de murdărie, că pentru această utilizare este cel mai eficient program din punctul de vedere al consumului combinat de apă și de energie și că este utilizat pentru a evalua conformitatea cu legislația UE în materie de proiectare ecologică;
                     
                  
                        2.
                     
                     
                        informații privind faptul că încărcarea mașinii de spălat vase de uz casnic până la capacitatea indicată de producător va contribui la economii de energie și de apă și informații privind încărcarea corectă a articolelor de masă, precum și consecințele încărcării incorecte;
                     
                  
                        3.
                     
                     
                        informații privind faptul că pre-clătirea manuală a articolelor de masă duce la creșterea consumului de apă și de energie și nu este recomandată;
                     
                  
                        4.
                     
                     
                        informații privind faptul că spălarea articolelor de masă într-o mașină de spălat vase de uz casnic consumă de obicei mai puțină energie și apă în faza de utilizare decât spălarea manuală a vaselor, atunci când mașina de spălat vase de uz casnic este utilizată în conformitate cu instrucțiunile producătorului;
                     
                  
                        5.
                     
                     
                        valori privind durata programului și consumul de energie și de apă pentru toate programele care oferă un ciclu;
                     
                  
                        6.
                     
                     
                        informații privind faptul că valorile date pentru alte programe decât programul eco sunt doar orientative și
                     
                  
                        7.
                     
                     
                        instrucțiuni privind modul de găsire a informațiilor despre model stocate în baza de date cu produse, astfel cum se prevede în Regulamentul (UE) 2019/2017, prin intermediul unui link care duce la informațiile despre model stocate în baza de date cu produse sau prin intermediul unui link către baza de date cu produse și al unor informații privind modul de găsire a identificatorului de model pe produs.
                     
                  Instrucțiunile de utilizare trebuie să cuprindă și instrucțiuni pentru realizarea operațiunilor de întreținere de către utilizator. Aceste instrucțiuni trebuie să includă cel puțin instrucțiuni pentru:
            
                        8.
                     
                     
                        instalarea corectă (inclusiv poziționarea la nivel, conectarea la rețeaua de alimentare, conectarea la prizele de apă, rece și/sau caldă dacă este cazul);
                     
                  
                        9.
                     
                     
                        utilizarea corectă a detergenților, a sării și a altor aditivi, precum și principalele consecințe ale unei dozări incorecte;
                     
                  
                        10.
                     
                     
                        îndepărtarea obiectelor străine din mașina de spălat vase de uz casnic;
                     
                  
                        11.
                     
                     
                        curățarea periodică, inclusiv frecvența optimă și prevenirea depunerilor de calcar, precum și procedura aferentă;
                     
                  
                        12.
                     
                     
                        verificarea periodică a filtrelor, inclusiv frecvența optimă, precum și procedura aferentă;
                     
                  
                        13.
                     
                     
                        identificarea erorilor, semnificația erorilor și măsurile care trebuie luate, inclusiv identificarea erorilor care necesită asistență profesională;
                     
                  
                        14.
                     
                     
                        modul de accesare a reparațiilor profesionale (pagini de internet, adrese, date de contact).
                     
                  Aceste instrucțiuni trebuie să cuprindă și informații privind:
            
                        15.
                     
                     
                        orice implicație a reparării de către utilizator sau a unei reparări neprofesionale pentru siguranța utilizatorului final și pentru garanție;
                     
                  
                        16.
                     
                     
                        perioada minimă în care sunt disponibile piesele de schimb pentru mașina de spălat vase de uz casnic.
                     
                  
               (1)  Regulamentul (UE) nr. 801/2013 al Comisiei din 22 august 2013 de modificare a Regulamentului (CE) nr. 1275/2008 în ceea ce privește cerințele în materie de proiectare ecologică pentru puterea consumată în modul standby și oprit de echipamentele electrice și electronice de uz casnic și de birou și de modificare a Regulamentului (CE) nr. 642/2009 în ceea ce privește cerințele de proiectare ecologică pentru aparatele TV (JO L 225, 23.8.2013, p. 1).
            
               (2)  Regulamentul (UE) nr. 517/2014 al Parlamentului European și al Consiliului din 16 aprilie 2014 privind gazele fluorurate cu efect de seră și de abrogare a Regulamentului (CE) nr. 842/2006 (JO L 150, 20.5.2014, p. 195).
         
      
      
         
            ANEXA III
            Metode de măsurare și calcule
            În scopul conformității și al verificării conformității cu cerințele prezentului regulament, măsurătorile și calculele trebuie efectuate utilizând standarde armonizate ale căror numere de referință au fost publicate în acest scop în Jurnalul Oficial al Uniunii Europene sau alte metode fiabile, precise și reproductibile care țin seama de stadiul actual al tehnologiei general recunoscut și în conformitate cu următoarele dispoziții.
            Programul eco la capacitate nominală trebuie utilizat pentru măsurarea și calcularea indicelui de eficiență energetică (EEI), a consumului de apă, a duratei programului, a performanței de curățare și de uscare și a emisiilor acustice în aer ale unui model de mașină de spălat vase de uz casnic. Consumul de energie, consumul de apă, durata programului, performanța de curățare și de uscare se măsoară simultan.
            Consumul de apă al programului eco (EPWC) se exprimă în litri pe ciclu și se rotunjește la o zecimală.
            Durata programului eco (Tt) se exprimă în ore și minute și se rotunjește la cel mai apropiat minut întreg.
            1.   INDICELE DE EFICIENȚĂ ENERGETICĂ
            Pentru calcularea EEI al unui model de mașină de spălat vase de uz casnic, se compară consumul de energie al programului eco („EPEC”) al mașinii de spălat vase de uz casnic cu consumul de energie al programului standard al acesteia („SPEC”).
            
                        (a)
                     
                     
                        EEI se calculează cu ajutorul formulei următoare și se rotunjește la o zecimală:
                        EEI = (EPEC/SPEC) × 100
                        unde:
                        EPEC este consumul de energie al programului eco al mașinii de spălat vase de uz casnic, măsurat în kWh/ciclu și rotunjit la trei zecimale;
                        SPEC este consumul de energie al programului standard al mașinii de spălat vase de uz casnic;
                     
                  
                        (b)
                     
                     
                        SPEC este calculat în kWh/ciclu și rotunjit la trei zecimale, după cum urmează:
                        
                                    (i)
                                 
                                 
                                    pentru mașinile de spălat vase de uz casnic cu capacitatea nominală ps ≥ 10 și lățimea > 50 cm:
                                    SPEC = 0,025 × ps + 1,350
                                 
                              
                                    (ii)
                                 
                                 
                                    pentru mașinile de spălat vase de uz casnic cu capacitatea nominală ps ≤ 9 sau lățimea ≤ 50 cm:
                                    SPEC = 0,090 × ps + 0,450
                                    unde ps este numărul de tacâmuri.
                                 
                              
                  2.   INDICELE DE PERFORMANȚĂ A CURĂȚĂRII
            Pentru calcularea indicelui de performanță a curățării [(„IC”) al unui model de mașină de spălat vase de uz casnic, performanța de curățare a programului eco este comparată cu performanța de curățare a unei mașini de spălat vase de referință.
            IC se calculează cu ajutorul formulei următoare și se rotunjește la două zecimale:
            IC = exp (ln IC)
            și
            
               
            unde:
            CT,i este performanța de curățare a programului eco al mașinii de spălat vase de uz casnic supuse încercării, pentru o rundă de încercare (i), rotunjită la două zecimale;
            CR,i este performanța de curățare a mașinii de spălat vase de referință, pentru o rundă de încercare (i), rotunjită la două zecimale;
            n este numărul de runde de încercare.
            3.   INDICELE DE PERFORMANȚĂ A USCĂRII
            Pentru calcularea indicelui de performanță a uscării (ID) al unui model de mașină de spălat vase de uz casnic, performanța de uscare a programului eco este comparată cu performanța de uscare a mașinii de spălat vase de referință.
            ID se calculează cu ajutorul formulei următoare și se rotunjește la două zecimale:
            ID = exp (ln ID)
            și
            
               
            unde:
            CD,i este indicele de performanță a uscării al programului eco al mașinii de spălat vase de uz casnic supuse încercării, pentru o rundă de încercare (i);
            n este numărul de runde de încercare combinate de curățare și de uscare.
            ID,i se calculează cu ajutorul formulei următoare și se rotunjește la două zecimale:
            ln ID,i
               = ln (DT,i/DR,t)
            unde:
            DT,i este scorul mediu de performanță a uscării al programului eco al mașinii de spălat vase de uz casnic supuse încercării, pentru o rundă de încercare (i), rotunjit la două zecimale;
            DR,t este scorul de uscare țintă al mașinii de spălat vase de referință, rotunjit la două zecimale.
            4.   MODURI CU CONSUM REDUS DE PUTERE
            Se măsoară consumul de putere în modul oprit (Po), în modul standby (Psm) și, dacă se aplică, în cazul pornirii întârziate (Pds). Valorile măsurate se exprimă în W și se rotunjesc la două zecimale.
            În timpul măsurării consumului de putere în modurile cu consum redus de putere, trebuie verificate și înregistrate următoarele:
            
                        —
                     
                     
                        afișarea sau nu de informații;
                     
                  
                        —
                     
                     
                        activarea sau nu a unei conexiuni la rețea.
                     
                  
      
      
         
            ANEXA IV
            Procedura de verificare în scopul supravegherii pieței
            Toleranțele de verificare definite în prezenta anexă se referă numai la verificarea parametrilor declarați de autoritățile statului membru și nu trebuie utilizate de producător, de importator sau de reprezentantul autorizat ca toleranțe admise pentru a stabili valorile din documentația tehnică sau pentru a interpreta aceste valori în vederea obținerii conformității ori pentru a comunica performanțe superioare în orice mod.
            În cazul în care un model a fost conceput pentru a putea detecta faptul că este supus unei încercări (de exemplu prin recunoașterea condițiilor de încercare sau a ciclului de încercare) și pentru a reacționa în mod specific prin modificarea automată a performanței sale în timpul încercării, cu obiectivul de a atinge un nivel mai favorabil pentru oricare dintre parametrii specificați în prezentul regulament sau incluși în documentația tehnică sau în oricare dintre documentele furnizate, modelul respectiv și toate modelele echivalente trebuie considerate neconforme.
            La verificarea conformității unui model de produs cu cerințele prevăzute în prezentul regulament în temeiul articolului 3 alineatul (2) din Directiva 2009/125/CE, pentru cerințele menționate în prezenta anexă, autoritățile statelor membre aplică următoarea procedură:
            
                        1.
                     
                     
                        autoritățile statelor membre verifică o singură unitate din modelul respectiv;
                     
                  
                        2.
                     
                     
                        modelul este considerat conform cu cerințele aplicabile dacă:
                        
                                    (a)
                                 
                                 
                                    valorile indicate în documentația tehnică în conformitate cu punctul 2 din anexa IV la Directiva 2009/125/CE (valorile declarate) și, după caz, valorile utilizate pentru a calcula aceste valori nu sunt mai avantajoase pentru producător, pentru importator sau pentru reprezentantul autorizat decât rezultatele măsurătorilor corespunzătoare efectuate în conformitate cu litera (g) de la punctul menționat și
                                 
                              
                                    (b)
                                 
                                 
                                    valorile declarate respectă toate cerințele prevăzute în prezentul regulament și niciuna dintre informațiile obligatorii despre produs publicate de producător, de importator sau de reprezentantul autorizat nu conține valori care sunt mai avantajoase pentru producător, pentru importator sau pentru reprezentantul autorizat decât valorile declarate și
                                 
                              
                                    (c)
                                 
                                 
                                    atunci când autoritățile statelor membre verifică unitatea din model respectivă, ele constată că producătorul, importatorul sau reprezentantul autorizat a instituit un sistem care respectă cerințele articolului 6 al doilea paragraf și
                                 
                              
                                    (d)
                                 
                                 
                                    atunci când autoritățile statelor membre verifică unitatea din model respectivă, ele constată că aceasta respectă cerințele privind programul de la punctul 1, cerințele privind utilizarea eficientă a resurselor de la punctul 5 și cerințele privind informațiile de la punctul 6 din anexa II și
                                 
                              
                                    (e)
                                 
                                 
                                    atunci când autoritățile statelor membre testează unitatea care reprezintă modelul, valorile determinate (valorile parametrilor relevanți, măsurate în cadrul testului, și valorile calculate pe baza acestor măsurători) respectă toleranțele de verificare respective, astfel cum sunt precizate în tabelul 1;
                                 
                              
                  
                        3.
                     
                     
                        dacă nu se obțin rezultatele menționate la punctul 2 litera (a), (b), (c) sau (d), modelul și toate modelele echivalente trebuie considerate neconforme cu prezentul regulament;
                     
                  
                        4.
                     
                     
                        dacă nu se obține rezultatul menționat la punctul 2 litera (e), autoritățile statelor membre selectează pentru încercare trei unități suplimentare din același model. Ca alternativă, cele trei unități suplimentare selectate pot fi dintr-unul sau mai multe modele echivalente;
                     
                  
                        5.
                     
                     
                        modelul este considerat conform cu cerințele aplicabile dacă, pentru aceste trei unități, media aritmetică a valorilor obținute este conformă cu toleranțele de verificare respective indicate în tabelul 1;
                     
                  
                        6.
                     
                     
                        dacă nu se obține rezultatul menționat la punctul 5, modelul și toate modelele echivalente trebuie considerate neconforme cu prezentul regulament;
                     
                  
                        7.
                     
                     
                        autoritățile statului membru furnizează toate informațiile relevante autorităților celorlalte state membre și Comisiei, fără întârziere, după luarea unei decizii cu privire la neconformitatea modelului în conformitate cu punctul 3 sau 6.
                     
                  Autoritățile statelor membre utilizează metodele de măsurare și de calcul stabilite în anexa III.
            Autoritățile statelor membre aplică numai toleranțele de verificare stabilite în tabelul 1 și utilizează doar procedura descrisă la punctele 1-7 pentru cerințele menționate în prezenta anexă. Pentru parametrii din tabelul 1 nu se aplică alte toleranțe, cum ar fi cele stabilite în standardele armonizate sau în orice altă metodă de măsurare.
            
               Tabelul 1
            
            
               Toleranțe de verificare
            
            
                        Parametru
                     
                     
                        Toleranțe de verificare
                     
                  
                        Consumul de energie al programului eco (EPEC)
                     
                     
                        Valoarea obținută (*1) nu trebuie să depășească valoarea declarată pentru EPEC cu mai mult de 5 %.
                     
                  
                        Consumul de apă al programului eco (EPWC)
                     
                     
                        Valoarea obținută (*1) nu trebuie să depășească valoarea declarată pentru EPWC cu mai mult de 5 %.
                     
                  
                        Indicele de performanță a curățării (IC)
                     
                     
                        Valoarea obținută (*1) nu trebuie să fie inferioară valorii declarate pentru IC cu mai mult de 14 %.
                     
                  
                        Indicele de performanță a uscării (ID)
                     
                     
                        Valoarea obținută (*1) nu trebuie să fie inferioară valorii declarate pentru ID cu mai mult de 12 %.
                     
                  
                        Durata programului (Tt)
                     
                     
                        Valoarea obținută (*1) nu trebuie să depășească valoarea declarată cu mai mult de 5 % sau cu 10 minute, oricare dintre aceste valori reprezintă durata mai mare.
                     
                  
                        Consumul de putere în modul oprit (Po)
                     
                     
                        Valoarea obținută (*1) pentru consumul de putere Po nu trebuie să depășească valoarea declarată cu mai mult de 0,10  W.
                     
                  
                        Consumul de putere în modul standby (Psm)
                     
                     
                        Valoarea obținută (*1) pentru consumul de putere Psm nu trebuie să depășească valoarea declarată cu mai mult de 10 % dacă valoarea declarată este mai mare de 1,00  W sau cu mai mult de 0,10  W dacă valoarea declarată este mai mică sau egală cu 1,00  W.
                     
                  
                        Consumul de putere în cazul pornirii cu întârziere (Pds)
                     
                     
                        Valoarea obținută (*1) pentru consumul de putere Pds nu trebuie să depășească valoarea declarată cu mai mult de 10 % dacă valoarea declarată este mai mare de 1,00  W sau cu mai mult de 0,10  W dacă valoarea declarată este mai mică sau egală cu 1,00  W.
                     
                  
               (*1)  În cazul celor trei unități suplimentare supuse încercării în conformitate cu punctul 4, valoarea obținută înseamnă media aritmetică a valorilor obținute pentru aceste trei unități suplimentare.
         
      
      
         
            ANEXA V
            Criterii de referință
            1.   CRITERII DE REFERINȚĂ ORIENTATIVE PENTRU MAȘINILE DE SPĂLAT VASE DE UZ CASNIC ÎN CEEA CE PRIVEȘTE CONSUMUL DE APĂ ȘI DE ENERGIE, EMISIILE ACUSTICE ÎN AER ȘI DURATA PROGRAMULUI
            La momentul intrării în vigoare a prezentului regulament, cea mai bună tehnologie disponibilă pe piață pentru mașinile de spălat vase de uz casnic în ceea ce privește eficiența lor energetică, consumul de energie și de apă, emisiile acustice în aer și durata programului eco a fost identificată după cum urmează:
            
                        1.
                     
                     
                        mașini de spălat vase de uz casnic pentru 14 tacâmuri (fără tehnologie de pompă de căldură):
                        
                                    (a)
                                 
                                 
                                    consumul de energie: 0,67 kWh/ciclu;
                                 
                              
                                    (b)
                                 
                                 
                                    consumul de apă: 9,9 L/ciclu;
                                 
                              
                                    (c)
                                 
                                 
                                    emisiile acustice în aer: 44 dB(A);
                                 
                              
                                    (d)
                                 
                                 
                                    durata programului: 222 de minute (3 ore și 42 de minute);
                                 
                              
                  
                        2.
                     
                     
                        mașini de spălat vase de uz casnic pentru 13 tacâmuri (cu tehnologie de pompă de căldură):
                        
                                    (a)
                                 
                                 
                                    consumul de energie: 0,55 kWh/ciclu;
                                 
                              
                                    (b)
                                 
                                 
                                    consumul de apă: 8,8 L/ciclu;
                                 
                              
                                    (c)
                                 
                                 
                                    emisiile acustice în aer: 46 dB(A);
                                 
                              
                                    (d)
                                 
                                 
                                    durata programului: 295 de minute (4 ore și 55 de minute);
                                 
                              
                  
                        3.
                     
                     
                        mașini de spălat vase de uz casnic pentru 10 tacâmuri:
                        
                                    (a)
                                 
                                 
                                    consumul de energie: 0,66 kWh/ciclu;
                                 
                              
                                    (b)
                                 
                                 
                                    consumul de apă: 9,5 L/ciclu;
                                 
                              
                                    (c)
                                 
                                 
                                    emisiile acustice în aer: 44 dB(A);
                                 
                              
                                    (d)
                                 
                                 
                                    durata programului: 195 de minute (3 ore și 15 minute);
                                 
                              
                  
                        4.
                     
                     
                        mașini de spălat vase de uz casnic pentru 6 tacâmuri:
                        
                                    (a)
                                 
                                 
                                    consumul de energie: 0,62 kWh/ciclu;
                                 
                              
                                    (b)
                                 
                                 
                                    consumul de apă: 8,0 L/ciclu;
                                 
                              
                                    (c)
                                 
                                 
                                    emisiile acustice în aer: 48 dB(A);
                                 
                              
                                    (d)
                                 
                                 
                                    durata programului: 225 de minute (3 ore și 45 de minute).
                                 
                              
                  2.   CRITERII DE REFERINȚĂ ORIENTATIVE PENTRU MAȘINILE DE SPĂLAT VASE DE UZ CASNIC ÎN CEEA CE PRIVEȘTE CONSUMUL DE PUTERE ÎN MODURILE CU CONSUM REDUS DE PUTERE
            La momentul intrării în vigoare a prezentului regulament, cea mai bună tehnologie disponibilă pe piață pentru mașinile de spălat vase de uz casnic în ceea ce privește consumul lor de putere în modurile cu consum redus de putere este:
            
                        1.
                     
                     
                        modul standby: 0,20 W;
                     
                  
                        2.
                     
                     
                        modul standby în rețea: Ethernet 0,60 W, Wi-Fi 0,70 W.